NARIADENIE KOMISIE (ES) č. 1022/2009
z 29. októbra 2009,
ktorým sa menia a dopĺňajú nariadenia (ES) č. 1738/2005, (ES) č. 698/2006 a (ES) č. 377/2008, pokiaľ ide o medzinárodnú štandardnú klasifikáciu zamestnaní (ISCO)
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 577/98 z 9. marca 1998 o organizácii výberového zisťovania pracovných síl v Spoločenstve (1), a najmä na jeho článok 4 ods. 3,
so zreteľom na nariadenie Rady (ES) č. 530/1999 z 9. marca 1999 o štrukturálnej štatistike príjmov a nákladov práce (2), a najmä na jeho článok 11,
keďže:
(1)
Nariadenie (ES) č. 577/98 sa vykonávalo nariadením Komisie (ES) č. 377/2008 z 25. apríla 2008, ktorým sa vykonáva nariadenie Rady (ES) č. 577/98 o organizácii výberového zisťovania pracovných síl v Spoločenstve, pokiaľ ide o kódovanie, ktoré sa bude od roku 2009 používať na prenos údajov, využitie časti výberového súboru na zber údajov v súvislosti so štrukturálnymi premennými a definovanie referenčných štvrťrokov (3). Nariadenie (ES) č. 530/1999 sa vykonávalo nariadením Komisie (ES) č. 1738/2005 z 21. októbra 2005, ktorým sa mení a dopĺňa nariadenie (ES) č. 1916/2000, pokiaľ ide o definíciu a prenos informácií o štruktúre príjmov (4) a nariadenie Komisie (ES) č. 698/2006 z 5. mája 2006, ktorým sa vykonáva nariadenie Rady (ES) č. 530/1999, pokiaľ ide o hodnotenie kvality štrukturálnej štatistiky nákladov práce a príjmov (5).
(2)
Prílohy k uvedeným vykonávacím nariadeniam sa vzťahujú na medzinárodnú štandardnú klasifikáciu zamestnaní „ISCO-88“ alebo európsku verziu tejto klasifikácie ďalej uvedenej ako „ISCO-88 (KOM)“.
(3)
Medzinárodná organizácia práce (ILO) zrevidovala doteraz používanú verziu medzinárodnej štandardnej klasifikácie zamestnaní (ISCO-88) s cieľom poskytnúť vhodnejšiu klasifikáciu, ktorú môžu používať krajiny v ďalšom cykle sčítania obyvateľov, ako aj vnútroštátne služby zamestnanosti a ktorá môže slúžiť na iné účely so zameraním na klientov. Aby sa zabezpečila porovnateľnosť údajov o zamestnaniach z členských štátov EÚ a zo zvyšku sveta, je v hlavných zisťovaniach na zber údajov o zamestnaniach pred ďalším cyklom sčítania obyvateľov, ktorý prebehne v roku 2011, potrebné používať túto zrevidovanú klasifikáciu (ISCO-08).
(4)
Zavedenie zrevidovanej štandardnej klasifikácie zamestnaní vyžaduje najmä modifikáciu odkazov na ISCO-88 a na európsku verziu tejto klasifikácie ISCO-88(KOM). Nariadenia (ES) č. 1738/2005, (ES) č. 698/2006 a (ES) č. 377/2008 by sa preto mali zodpovedajúcim spôsobom zmeniť a doplniť.
(5)
Odporúča sa, aby sa za prvý referenčný rok pre zasielanie údajov ISCO-08 zvolil vo všetkých príslušných štatistických oblastiach podľa možnosti ten istý rok s ohľadom na ďalší cyklus sčítania, pre ktorý bude referenčným rokom rok 2011. Preto sa ako prvý referenčný rok na zasielanie údajov o zamestnaniach podľa ISCO-08 odporúča používať rok 2011 s výnimkou zisťovania o štruktúre príjmov vykonávaného každé štyri roky, v ktorom sa revidovaná klasifikácia bude používať už v roku 2010.
(6)
Opatrenia stanovené v tomto nariadení sú v súlade so stanoviskom Výboru pre Európsky štatistický systém,
PRIJALA TOTO NARIADENIE:
Článok 1
V nariadení (ES) č. 1738/2005 sa názov „ISCO-88 (KOM)“ v celom texte príloh I, II a III nahrádza názvom „ISCO-08“.
Článok 2
V nariadení (ES) č. 698/2006 sa názov „ISCO-88“ v celom texte prílohy nahrádza názvom „ISCO-08“.
Článok 3
V nariadení (ES) č. 377/2008 sa názov „ISCO-88 (KOM)“ v celom texte prílohy nahrádza názvom „ISCO-08“.
Článok 4
Nadobudnutie účinnosti
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Články 1 a 2 sa uplatňujú od 1. januára 2010. Článok 3 sa uplatňuje od 1. januára 2011.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 29. októbra 2009